དས་ཟིལ་གནོན་ལས༔ བཀའ་ཐོ་ལུང་གི་གྲངས་ཡིག་བཞུགས་སོ༔ ཐུགས་རྗེ་ཆེན་པོའི་སྐུ་ལ་ཕྱག་འཚལ་ལོ༔ ས་མ་ཡ༔ ཐུགས་རྗེ་ཆེན་པོ་འཁོར་འདས་ཟིལ་གནོན་གྱི༔ ཆོས་ཚན་བཀའ་ཡི་ཐོ་ཡིག་ལས༔ ཐེམ་བྱང་རིན་ཆེན་ཕྲེང་བ་ཞེས་བྱ་བ་དགོད་པར་བྱ༔ ཀ༽ ཁ་བྱང་གསལ་བའི་སྒྲོན་མེ༔ ཁ༽ རྩ་རྒྱུད་འོད་ཟེར་ཕྲེང་བ༔ ག༽ རྡོ་རྗེའི་ཚིག་རྐང་ཁྲིད་གཞུང་༔ ང༽ དབང་ཆོག་འགྲོ་བ་ཀུན་གྲོལ༔ ཅ༽ བཏགས་གྲོལ་སྐུ་ཡི་འཁོར་ལོ༔ ཆ༽ ཆོས་སྐུ་ཡེ་ཤེས་སྒྲུབ་པ༔ ཇ༽ ལོངས་སྐུ་པད་ཕྲེང་སྒྲུབ་པ༔ ཉ༽ སྤྲུལ་སྐུ་ཁྲག་འཐུང་སྒྲུབ་པ༔ ཏ༽ འཇམ་དཔལ་ཚེ་ཡི་སྒྲུབ་པ༔ ཐ༽ སྒྲོལ་མ་འཇའ་ལུས་སྒྲུབ་པ༔ ད༽ ཕྱག་རྡོར་ཕ་རོལ་རྒོལ་འཇོམས༔ ན༽ ཚོགས་རྫོགས་སྒྱུ་ལུས་མཆོད་སྦྱིན༔ པ༽ སྒྱུ་ལུས་མཆོད་སྦྱིན་འབྲིང་པོ། ཕ༽ གཏོར་མ་བྱང་ཆུབ་ཆུ་རྒྱུན༔ མ༽ གཏོར་མ་བྱང་ཆུབ་ཆུ་རྒྱུན་པད་གླིང་བསྒྲིགས་ཆོག ཙ༽ མེ་གསུར་ལོངས་སྤྱོད་གཏེར་མཛོད༔ ཚ༽ གསོལ་འདེབས་དྲི་མེད་ཤེལ་ཕྲེང་༔ ཛ༽ བྱིན་འབེབས་ཚངས་པའི་གདུངས་དབྱངས༔ ཝ༽ ལས་བྱང་དུག་ལྔ་ཡེ་གྲོལ༔ ཞ༽ སྨན་མཆོད། ཟ༽ ཛཔ྄་དམིགས། འ༽ རྒྱུད་བསྐང་རིན་ཆེན་ཕྲེང་བ༔ ཡ༽ གཤིན་དོན་བག་ཆགས་སྦྱོང་བྱེད༔ ར༽ གཏེར་སྲུང་གཟའ་ཡི་སྒྲུབ་ཐབས༔ ལ༽ དགེ་བསྙེན་ཀླུ་ཡི་གསོལ་མཆོད༔ ཤ༽ བཀའ་སྐྱོང་ལྷ་བཙན་གསོལ་མཆོད༔ ས༽ ལོ་ནད་སྲུང་བའི་གདམས་པ་ནད་བདག་དཔུང་འཇོམས། ཧ༽ སྦྱིན་སྲེག་ཡེ་ཤེས་རབ་འབར། ཨ༽ མེ་ལྷར་གཏང་རག་འབུལ་བ། ཨོཾ༽ མཆོད་རྫས་ཐམས་ཅད་ཀྱི་འབག་བསང་། མ༽ འགྲེས་བྱང་། ཎི༽ གཟོད་གསོལ་དང་མཇུག་བསྡུ། པད༽ མེ་ལྷའི་བྱོན་སྐྱེམས། མེ༽ གཤིན་ཆོག་བག་ཆགས་སྦྱོང་བྱེད་ཀྱི་ལྷན་ཐབས། ཧཱུྃ༽ ཆོས་ལོངས་སྤྲུལ་གསུམ་སྒྲུབ་ཐབས། ཧྲཱིཿ༽ འཁོར་འདས་ཟིལ་གནོན་གྱི་སྟོང་ཐུན་སྐལ་བཟང་རྣ་བའི་བདུད་རྩི། དེ་ལྟར་ཆོས་ཚན་ཐོ་ཡིག་སྟེ༔ ལས་ཕྲན་ཐེམ་མེད་མ་གཏོགས་པ༔ འདི་ཡི་ཆོས་བཀའ་ཡོངས་སུ་རྫོགས༔ འདི་ཡི་རྒྱུད་ཀྱི་ཐོ་ཡིག་ནི༔ གསང་རྒྱ་མཁའ་འགྲོའི་ཆོས་བཞིར་འདུག༔ དེ་ཕྱིར་འདི་རུ་སྦྱར་མ་བདེ༔ འདི་ཉིད་ངག་ནས་བཀོད་པའོ༔ ས་མ་ཡ༔ ཨུ་རྒྱན་རྩ་གསུམ་གླིང་པ་ཆོས་ཀྱི་རྒྱ་མཚོས་ལྕགས་གླང་ལོར་སྤྲེལ་ཟླ་བའི་ཉེར་ལྔའི་ཉི་ཤར་དུས་ཁྲོམ་སུམ་བརྒྱ་སྐོར་དང་བཅས་ཏེ་ཀུན་གྱིས་མཐོང་བར་བྲག་གད་ཤེལ་ཕུག་གི་མཚོ་ནང་ནས་གཟའ་ཀླུ་བཙན་གྱིས་ཤོག་སེར་དངོས་སུ་ཕུལ་བཞིན་གདན་དྲངས་ཏེ་ཡོས་ཟླ་བའི་ཚེས་པ་བཅོ་ལྔ་ནས་བཟུང་ཤོག་སེར་ལས་ཕབ་པས་སྦྲུལ་ཟླ་བའི་ཚེས་གསུམ་ལ་གྲུབ་པ་དགེ་ལེགས་འཕེལ།། །། » «ཐུགས་རྗེ་ཆེན་པོ་འཁོར་འདས་ཟིལ་གནོན་ལས༔ ཁ་བྱང་གསལ་བའི་སྒྲོན་མེ་བཞུགས་སོ༔» ཐུགས་རྗེ་ཆེན་པོ་འཁོར་འདས་ཟིལ་གནོན་སྐུ་ལ་འདུད༔ ས་མ་ཡ༔ «ཨེ་མ་བདག་འདྲ་པདྨ་འབྱུང་གནས་ཀྱིས༔ ཟབ་གསང་བརྡ་ཡི་ཁ་བྱང་གསལ་བཀོད་བསྟན༔ དབྱངས་ཅན་མཚོ་རྒྱལ་མི་བརྗེད་གཟུངས་ཀྱིས་ཟུངས༔ ཡི་གེར་ཐོབ་ལ་རིན་ཆེན་གཏེར་དུ་སྦོས༔ ལས་ཅན་ཐུགས་ཀྱི་སྲས་དང་འཕྲད་པར་ཤོག༔ ས་མ་ཡ༔ དེ་ཡང་ཟབ་ཆོས་འཁོར་འདས་ཟིལ་གནོན་གྱི་འགྲོ་དོན་གདུལ་ཞིང་ས་རྟགས་དུས་གནད་ལ་སོགས་བསྟན་པ་ནི༔ སློབ་དཔོན་ཆེན་པོ་མཆིམས་ཕུ་དཔལ་གྱི་བསམ་ཡས་ཀེའུ་ཚང་ཟ་ཧོར་མཁའ་འགྲོའི་གླིང་དང་དབྱེར་མ་མཆིས་པའི་བཀའ་བརྒྱད་ཡང་གསང་ཕུག་མོ་ཆེར་བཞུགས་པའི་དུས་སུ༔ ཚོགས་ཀྱི་འཁོར་ལོ་རྒྱ་ཆེན་པོ་བཤམས་ཤིང་༔ རིན་པོ་ཆེ་སྣ་ཚོགས་ཀྱི་མཎྜལ་ཕུལ་ཏེ༔ རྗེ་འབངས་གྲོགས་ལྔས་ཞུས་པ༔ ཀྱཻ་སློབ་དཔོན་ཆེན་པོ་ལགས༔ ད་ལྟ་དུས་དང་གནས་སྐབས་ཕུན་སུམ་ཚོགས་པ་ལགས་ཀྱང་༔ མ་འོངས་བོད་འདི་བདེ་སྐྱིད་དང་འཕེལ་འགྲིབ༔ ཁྱད་པར་ཟབ་མོའི་ཆོས་འདིའི་འདུལ་ཞིང་དང་འགྲོ་དོན་རྣམས་མ་ཧཱ་གུ་རུས་གསུང་དུ་གསོལ༔ ཞེས་ཞུས་པས༔ སློབ་དཔོན་གྱིས་རྡོ་རྗེ་མི་གཡོ་བའི་ཏིང་འཛིན་ལ་མཉམ་པར་བཞག་ཅིང་༔ མ་འགགས་པའི་རང་མདངས་ལས་འདི་སྐད་ཅེས་གསུངས་སོ༔ ཀྱེ་ཧོ་ཉོན་དང་རྗེ་འབངས་གྲོགས་ལྔ་རྣམས༔ མ་འོངས་བོད་ཀྱི་བདེ་སྡུག་འཕེལ་འགྲིབ་དང་༔ ཟབ་ཆོས་དུས་བབ་འགྲོ་དོན་གདུལ་ཞིང་བསྟན༔ ཡར་ལྡན་མར་འགྲིབ་དུས་དང་བསྐལ་པ་ཡི༔ བཟང་ངན་འཕེལ་འགྲིབ་སྣ་ཚོགས་འདི་ལྟར་འབྱུང་༔ འོག་མིན་བཀོད་ནས་ཀུན་བཟང་སྣང་མཐའ་ཡི༔ རྒྱལ་སྲས་སྤྲུལ་པའི་རིང་ལུགས་རྣམ་གཉིས་དང་༔ ཨིནྡྲ་རྒྱལ་པོ་སྡེ་བཞི་ཟུང་འབྲེལ་ནས༔ རྡོ་རྗེ་གདན་དུ་ཆོས་ཀྱི་འཁོར་ལོ་བསྐོར༔ དེ་ཡང་མུ་སྟེགས་གཱིརྟི་བནྫ་ཡིས༔ པཎྜི་ཏ་ཡི་བཤད་སྨྲ་མི་སྙོམས་རྐྱེན༔ རབ་ཏུ་བརྙེད་ནས་ཆོས་ཀྱི་བུད་ཤིང་བསྲེགས༔ དེ་ཡང་ཕན་ཚུན་རེས་མོས་གསུམ་གསུམ་འཐབ༔ དེ་ཡི་ཐ་མ་ལྕང་ཁའི་བྱིའུ་ཁྱུ་འདྲ༔ རེས་འགའ་རྒུད་ཅིང་རེས་འགའ་དར་ལ་སྨིན༔ ཟ་ཧོར་ཡུལ་དུ་ཀླུ་ཡི་རྫིང་བུ་འཁྱིལ༔ ཕྱག་ན་རྡོ་རྗེས་མངོན་ལམ་བྱང་ཆུབ་བསྟན༔ རིམ་གྱིས་རྣལ་འབྱོར་དཔའ་བོ་ཌཱཀྐིར་གྱུར༔ ཕྱི་ནང་བསླབ་པའི་རྐྱེན་ཁ་སྨན་མོས་འཛིན༔ རེས་འགའ་བབས་ཚུལ་རེས་འགའ་ཐེ་ཚོམ་ཟ༔ དེ་ཡི་ཐ་མ་སྔགས་གླིང་དགུ་རུ་འགྱུར༔ སྲིན་མོའི་སྙིང་ཁར་གནམ་རིའི་ཕོ་བྲང་ཆགས༔ སྲོང་བཙན་སྒམ་པོས་སྒྲོལ་མ་དབུས་སུ་དགུགས༔ ཐུགས་རྗེ་ཆེན་པོས་འཛམ་གླིང་སྒྲོན་མེ་སྦར༔ དེ་ཡང་མཐའ་འཁོབ་མ་གོར་ཁྲི་སྡེ་ཡི༔ བྱ་ལ་འཕྲིན་བསྐུར་ཆོས་རིགས་ལྡེའུས་གྲུབ༔ དེ་ཡི་ཐ་མ་བྲེ་སྟོང་ཙམ་ཞིག་ལུས༔ དེ་ཚེ་འཇིག་རྟེན་དབང་ཕྱུག་དངོས་སུ་བྱོན༔ ཐུགས་རྗེ་ཆེན་པོས་མདོ་སྔགས་བསྟན་པ་སྐྱོང་༔ དཔལ་གྱི་གཙུག་ལག་རྡོ་རྗེ་གདན་དང་མཉམ༔ ཁྲི་སྲོང་ལྡེའུ་བཙན་དཔལ་གྱི་བསམ་ཡས་འགྲུབ༔ བསྟན་གཉིས་ལུང་གི་དཔལ་ཕྲེང་དྲྭ་བ་འགྱེད༔ དེ་ཡང་མགོ་ལ་རྭ་སྐྱེས་རུ་ལག་བཤིག༔ དེ་ཡི་ཐ་མ་སྐྲ་ཡི་བ་དན་འཕྱར༔ དེ་ཚེ་བཟློག་ཐབས་གཙུག་ལག་ཞིག་གསོས་བྱ༔ བསམ་པ་ལྷུན་གྲུབ་བཛྲ་གུ་རུའི་རྒྱུན༔ རབ་གནས་ཡང་བསྐྱར་བགྱིས་པས་ཡུན་རིང་གནས༔ དབུས་འགྱུར་གྲུ་འཛིན་ལྟེ་བར་འཇམ་དཔལ་འབྱུང་༔ བཤད་སྒྲུབ་བསྟན་པའི་སྙན་གྲགས་མཁའ་ལ་འཕྱར༔ འཇིག་རྟེན་དབང་ཕྱུག་ཐུགས་ཀྱི་རྣམ་རོལ་པ༔ བཟང་པོའི་མཚན་ཅན་ཐུགས་རྗེའི་མགོན་དུ་ཤར༔ བ་དན་བཞི་ཡི་དར་ལྕེ་ཕྱོགས་སུ་འཁྱུག༔ སྟོད་ཕྱོགས་ངམ་གྲོག་ཚེར་མར་མ་འབྲེལ་ན༔ དྲུག་ཅུ་རྩ་བཞིར་བདེ་ཞིང་སྐྱིད་པར་འབྱུང་༔ བྱེ་མའི་གླིང་དུ་ལྕགས་ཀྱི་སྒོང་བ་སྐྱེས༔ གྲི་ཡི་མགར་བས་ཞུན་འཐར་མཚོན་ཆ་བརྡུང་༔ སྒྲོ་ཡི་ཕྱོགས་ནས་དུག་གི་ས་བོན་སྟོབས༔ ལིང་ཚེ་དགུ་ཡི་ཉི་མ་བསིལ་བུར་གཏུབ༔ དེ་ཡི་ཐ་མ་སྲིན་པོའི་ཤ་ཁྲོམ་སྡུད༔ ཉི་ཟླའི་སྲུབ་ནས་ལྕགས་ཀྱི་མི་ཆུང་སྐྱེ༔ བར་སྣང་ཁམས་ལ་ཞབས་བྲོ་ལན་གསུམ་འཁྲབ༔ ཆུ་འཛིན་དེ་དང་ལྷན་ཅིག་འགྲོགས་ནས་ཀྱང་༔ འོལ་མོ་ལྗོངས་ཀྱི་ལོ་ཐོག་སེར་བས་བཀང་༔ དེ་ཡི་ཐ་མ་མེ་རླུང་ཆུ་གསུམ་སྦྱོར༔ དེ་དག་དུས་ཀྱི་བྱེ་བྲག་ཕྲན་བུའི་སྐོར༔ གཉིས་པ་རྟགས་འབྱུང་བ་ཡི་གྲུབ་ཚུལ་ནི༔ གནམ་ལ་སྤྲིན་མདོག་དམར་སྔོ་ནག་ལམ་ཆགས༔ རླུང་དམར་འཚུབ་ཅིང་ཆར་ཆུ་ཤིན་ཏུ་དཀོན༔ ཉི་ཟླ་གཟའ་སྐར་འཁྲུག་ཅིང་སྟོང་སྒྲ་འབྱུང་༔ རི་བྲག་ས་རྣམས་འབིར་ཞིང་ཁོལ་ཆེན་ཉིལ༔ གཉན་ནད་ལྷོག་རྒོད་ཏྲེ་ཏྲེ་མེ་ལྟར་འབར༔ རྒྱལ་འགོང་འཁྲུགས་པས་མི་སྨྱོན་ཁྱི་སྨྱོན་མང་༔ སྨན་མོ་འཁྲུགས་པས་བུད་མེད་ལྷ་བབ་གདོན༔ དམ་སྲི་འཁྲུགས་པས་བན་བོན་སྡོམ་པ་ཤོར༔ གྲེ་བོ་འཁྲུགས་པས་ཕ་ཚན་ནང་ལོག་འཐབ༔ ལྷ་སྲིན་འཁྲུགས་པས་དམག་ཁྲིམས་ཆུ་ལྟར་ཁོལ༔ སྔགས་པ་དམ་མེད་ཡི་དམ་དབྱིངས་ལ་གཤེགས༔ སྲིན་མོ་མིར་བརྫུ་ཕ་ཚན་དུག་གིས་གསོད༔ སྒོམ་ཆེན་རི་ཤོར་གྲོང་ལ་ནག་ཆང་སྲེད༔ བཙུན་མ་དམ་ལོག་བྱི་ཕྲུག་དོང་ལ་སྦ༔ བུ་རྒྱུད་ཁྲེལ་མེད་ཕ་མ་སྒོ་རུ་འདོན༔ མོ་བཙུན་ཚུགས་ཤོར་ཁོག་སྨད་གཡོག་ལ་བཙོང་༔ ཆོས་པ་ཁྲིམས་རལ་འཕྲོག་བཅོམ་མནའ་ལ་ཟ༔ ཟོག་པོས་མགོ་སྐོར་ཁྲིམས་རལ་ལུང་པ་འགེངས༔ བན་བོན་ཤི་ཚད་ཕལ་ཆེར་གདུག་འདྲེར་སྐྱེ༔ མི་སྐྱ་ཕོ་མོ་ཕལ་ཆེར་དམྱལ་བར་ལྟུང་༔ ལོ་ཟླ་ཞག་དུས་བཞིན་དུ་རང་ལུགས་འགྱུར༔ དགོས་པའི་མི་དགེ་སྡིག་པར་མི་འཛེམ་པར༔ རང་ཤེས་ཡིན་ཟེར་ང་རྒྱལ་གཤོབ་སྒྲོས་བརྗོད༔ གཏན་གྱི་འདུན་མ་དཀོན་མཆོག་ཁྱད་དུ་གསོད༔ ཚེ་འདིར་ཕན་པའི་བྲན་གཡོག་ཨར་ལ་གཏད༔ དྲིན་གྱིས་གསོས་པའི་སྒོ་ནོར་སྲོག་གཅོད་གཏུབ༔ ཉམ་ཆུང་དོན་མེད་རི་དྭགས་ཀུ་དིར་གཏོང་༔ དུས་གསུམ་སངས་རྒྱས་བླ་མ་སྙིང་ནས་སྨད༔ པད་འབྱུང་རྗེས་འཇུག་རིག་འཛིན་སྐྱོན་དུ་ལྟ༔ སྙིང་མེད་གཡང་སར་མཆོང་ལ་སྤྲོ་བའི་དུས༔ མི་དགེ་སྣ་ཚོགས་ཚང་བའི་དུས་ཤིག་འབྱུང་༔ སྲིད་པའི་གཡོ་འཁྲུག་དུས་རྟགས་དེ་འབྱུང་ཚེ༔ མཐའ་འདུལ་ཡང་འདུལ་གཙུག་ལག་ཕལ་ཆེར་འཇིག༔ ས་ཡི་མེ་བཙའ་རིམ་འཇིག་ཧད་པོར་ལུས༔ ཆོས་ཁྲིམས་ལྟར་ན་མི་དགེ་ཐབས་སྤྱོད་མང་༔ རྒྱལ་ཁྲིམས་ལྟར་ན་ནོར་འདོད་ཕྱོགས་རིས་ཕྱེ༔ ཡུལ་ཁྲིམས་ལྟར་ན་གཅིག་ཟེར་གཅིག་མི་ཉན༔ རང་ཁྲིམས་ལྟར་ན་དམ་ཚིག་ལྐོག་མི་ཐུབ༔ སེམས་ཅན་གཤའ་མའི་རང་སྤྱོད་ཟད་པའི་དུས༔ བོད་ཡུལ་མི་རྣམས་སྦས་ཡུལ་སྨོན་པའི་དུས༔ རོང་ཆེན་བཞི་ལ་གབ་རི་བཙལ་བའི་དུས༔ མི་མེད་ལུང་པར་སེམས་བློ་འཕྱོ་བའི་དུས༔ སྲོག་མགོ་ཁེབ་ཙམ་ཕ་ཡུལ་དོར་བའི་དུས༔ བསྟན་འཛིན་སྐྱེས་བུ་དབེན་རིར་བསྙེག་པའི་དུས༔ རུ་བཞི་ནང་འཁྲུག་མཚོན་ཆར་གཡོ་བའི་དུས༔ རྒྱ་བོད་ཐམས་ཅད་ཆུ་བཞིན་ཁོལ་བའི་དུས༔ དུས་དང་ས་རྟགས་ལུང་བསྟན་མཐུན་པ་ཡིན༔ མ་འོངས་དེ་དུས་ཟབ་ཆོས་འདི་ཉིད་ཀྱིས༔ མདོ་སྔགས་བསྟན་པའི་སྒྲོན་མེ་སྦར་བ་དང་༔ རྟེན་འབྲེལ་ཀུན་གྱི་གཙོ་བོ་འདི་ཡིན་པས༔ འགྲོ་དོན་དུས་བབ་གདུལ་བྱ་སྨིན་པར་འགྱུར༔ མཚམས་བཞི་ལུང་བསྟན་དེ་བཞིན་ཤར་བའི་ཚེ༔ ཐུགས་རྗེ་ཆེན་པོ་རིགས་གསུམ་རྫོགས་ནས་སུ༔ འཁོར་འདས་ཟིལ་གནོན་འདི་ཉིད་འདོན་པའི་དུས༔ འདི་ནས་ཉི་མ་ཤར་གྱི་ཕྱོགས་དག་ལ༔ སྦས་ཡུལ་གནས་ཆེན་པདྨ་བཀོད་ཞེས་བྱ༔ དེ་དང་ཉེ་བའི་རོང་ཆེན་ཞིག་ལ་ནི༔ ཁོ་བོས་རིག་འཛིན་སྒྲུབ་པའི་ཤེལ་ཕུག་ཡོད༔ ཟབ་ཆོས་འདི་ཉིད་སྦ་ཞིང་སྒྲུབ་པའི་གནས༔ རྟེན་འབྲེལ་བཀའ་ཡི་ཟབ་རྒྱ་གཏེར་འབྱེད་ཚེ༔ ལྷ་བཙན་གཟའ་དང་ཀླུ་སྨན་ལེགས་པར་མཆོད༔ གཏེར་སྲུང་བཀའ་ཡི་རྒྱ་དེ་འཁྲོལ་བའི་གྲོགས༔ སྦྲུལ་རྟ་ལུག་དང་གླང་གི་ལོ་ཞིག་ལ༔ བཀྲ་ཤིས་ཚེ་དང་བསོད་ནམས་འཛོམས་ཞེས་འབྱུང་༔ གྲོགས་སུ་འགྲིགས་ན་ཟབ་ཆོས་འཐོན་ཞིང་འཕེལ༔ གྲོགས་དང་ས་རྟགས་རྟེན་འབྲེལ་མ་མཐུན་ན༔ མི་ལོ་ཉི་ཤུར་ཐོན་པར་མི་འགྱུར་རོ༔ དེས་ན་དུས་དང་རྟེན་འབྲེལ་ཤིན་ཏུ་གཙོ༔ ཆོས་བདག་འདུལ་ཞིང་ཡུལ་གྲུབ་བསྟན་པ་ནི༔ གྲུ་འཛིན་འཇིག་རྟེན་དབང་ཕྱུག་ང་ཉིད་ནི༔ བཟང་པོའི་མཚན་ཅན་འབྱུང་དེར་ཆོས་འཕྲོད་ན༔ སྟོད་ཧོར་སྡེ་གསུམ་མི་ལོ་དྲུག་ཅུ་བཟློག༔ དབུས་ཀྱི་ཆོས་བདག་བཀའ་བརྒྱུད་རིག་འཛིན་ལ༔ ཀུན་བཟང་བྱང་ཆུབ་རྡོ་རྗེ་ཕྲིན་ལས་དང་༔ དོན་གྲུབ་ཆོས་རྒྱལ་དགེ་ལེགས་དཔལ་བཟང་འབྱུང་༔ རིག་འཛིན་དེ་རྣམས་ཀུན་ལ་ཆོས་འདི་སྤྲོད༔ ལྷོ་ཁ་བལ་ཡུལ་མོན་གྱི་ཕྱོགས་དག་ལ༔ དཔལ་དང་འཇིགས་མེད་གྲགས་པའི་དབང་ཕྱུག་དང་༔ ཡེ་ཤེས་རྣམ་རྒྱལ་པདྨའི་མཚན་ཅན་འབྱུང་༔ རིག་འཛིན་སྐྱེས་བུ་དེ་ལ་ཆོས་འདི་སྤྲོད༔ ཡར་སྟོད་ལྟེ་རྒྱུད་ཀོང་པོའི་ཕྱོགས་དག་ལ༔ དཔལ་དང་སྨྲ་བ་གྲགས་པའི་དབང་ཕྱུག་དང་༔ མཁས་མཆོག་རྣམ་རྒྱལ་རྡོ་རྗེའི་མཚན་ཅན་འབྱུང་༔ རིག་འཛིན་སྐྱེས་བུ་དེ་ལ་ཆོས་འདི་སྤྲོད༔ སྦས་ཡུལ་གཏེར་གནས་དེ་ཡི་ཕྱོགས་དག་ལ༔ གསང་སྔགས་པདྨ་རྒྱལ་དང་བསོད་ནམས་དང་༔ མི་འགྱུར་ཆོས་དང་མཐུ་སྟོབས་རྡོ་རྗེའི་མཚན༔ རིག་འཛིན་སྐྱེས་བུ་དེ་ལ་ཆོས་འདི་སྤྲོད༔ མདོ་ཁམས་རོང་བཞི་ཡུལ་གྱི་ཆ་དག་ལ༔ དཀོན་མཆོག་ངག་དབང་རྣམ་རྒྱལ་ཕྲིན་ལས་དཔལ༔ ཆོས་དང་རྒྱ་མཚོ་ཚེ་དབང་བཀྲ་ཤིས་མཚན༔ རིག་འཛིན་སྐྱེས་བུ་དེ་ལ་ཆོས་འདི་སྤྲོད༔ ས་སྨད་རོང་བཞི་ཡུལ་གྱི་ཆ་དག་ལ༔ དགེ་ལེགས་དཔལ་དང་བསོད་ནམས་བསྟན་དང་མཆོག༔ པདྨ་གྲགས་པ་ཕྲིན་ལས་ཡོན་ཏན་རྒྱལ༔ རིག་འཛིན་སྐྱེས་བུ་དེ་ལ་ཆོས་འདི་སྤྲོད༔ ཇི་བཞིན་ལྡན་ཏེ་ཆོས་འདི་འཕྲོད་གྱུར་ན༔ མདོ་སྔགས་བསྟན་པའི་སྒྲོན་མེ་ལེགས་པར་དར༔ གཞན་ཡང་ཆོས་འདིར་འབྲེལ་བའི་སྐལ་ལྡན་ནི༔ ཐེག་ཆེན་མངོན་དུ་གྱུར་པ་མང་རབ་འབྱུང་༔ དེ་ཕྱིར་འབྲེལ་ཚད་དོན་ལྡན་ཁྱད་པར་འཕགས༔ ཉུང་ཟབ་བཅུད་ཀྱི་ཡང་སྙིང་དྲིལ་བ་འདི༔ སྐལ་ལྡན་ལས་འཕྲོ་ཅན་གྱི་དོན་དུ་བཞག༔ ས་མ་ཡ༔ རྒྱ་རྒྱ་རྒྱ༔ དེ་ནས་ཡེ་ཤེས་གྲོགས་ལྔས་སློབ་དཔོན་ལ་མཎྜལ་ཕུལ་ཞིང་ཕྱག་འཚལ༔ སློབ་དཔོན་གྱི་བཀའ་ཡིས་རྒྱས་བཏབ་པའི་ཤོག་དྲིལ་དམ་རྫས་ཀུན་གྲོགས་རྣམས་ཀྱི་མགོ་བོར་བཞག་སྟེ་སྨོན་ལམ་གྱིས་མཚམས་སྦྱར༔ ཁྱད་པར་མ་འོངས་པའི་ལུང་བསྟན་དང་ཞལ་གདམས་མང་དུ་གནང་སྟེ་རྒྱས་ལེགས་པར་བཏབ་བོ༔» ས་མ་ཡ༔ «ཨེ་མ་བདག་འདྲ་པདྨ་འབྱུང་གནས་ཀྱིས༔ ཕྱི་རབས་མ་འོངས་སེམས་ཅན་དོན་སླད་དུ༔ ཐུགས་རྗེ་ཆེན་པོ་ཡང་སྙིང་སྒྲུབ་པ་བཞག༔ བཀའ་ཡི་རྒྱ་འདི་གཟའ་ཀླུ་བཙན་གྱིས་སྲུངས༔ དཔལ་གྱི་ཤེལ་ཕུག་མི་ནུབ་ཨ་ཐཾ་རྒྱ༔ སྐལ་ཆད་ལོག་ལྟ་བདུད་ཀྱིས་མ་རེག་པར༔ ལས་ཅན་ཐུགས་ཀྱི་སྲས་དང་འཕྲད་པར་ཤོག༔» «གཏེར་རྒྱ༔ སྦས་རྒྱ༔ ཟབ་རྒྱ༔ གསང་རྒྱ༔ གཏད་རྒྱ༔ བདག་འདྲ་ཨོ་རྒྱན་རྩ་གསུམ་གླིང་པས་ལྕགས་གླང་ལོར་པདྨ་ཤེལ་ཕུག་ནས་གདན་དྲངས་ཏེ་ཤོག་སེར་ནས་བསྒ